<classify> RAIS John Magufuli ameipongeza Mamlaka ya Maabara ya Mkemia Mkuu wa Serikali kwa kazi nzuri ya kuchunguza sampuli mbalimbali, kusimamia sheria za usimamizi wa kemikali na kudhibiti vinasaba vya binadamu.Alitoa pongezi hizo jana alipotembelea Ofisi ya Mkemia Mkuu wa Serikali iliyopo Kivukoni jijini Dar es Salaam ambako ameona jinsi mitambo ya uchunguzi ya kisasa inavyofanya kazi ikiwemo uchunguzi wa vinasaba vya miili ya watu waliopoteza maisha katika ajali ya moto iliyotokea mjini Morogoro, Agosti 10, mwaka huu baada ya lori lililobeba mafuta kupinduka na kisha kulipuka moto.Akiwa katika maabara hiyo, Rais Magufuli alijionea mitambo mipya ya uchunguzi wa vinasaba vya binadamu, sumu, dawa za kulevya, kemikali na dawa inavyofanya kazi kwa haraka, ambako uchunguzi wa sampuli moja huchukua muda wa dakika 45 na unafanywa na vijana wa Tanzania.Akizungumza na wafanyakazi wa ofisi hiyo, Rais Magufuli aliwapongeza kwa kazi kubwa ya utambuzi wa vinasaba waliyoifanya kwa miili 10 ya ajali ya kuzama kwa kivuko cha MV Nyerere, miili 14 ya ajali ya moto iliyotokea Tarime mkoani Mara na miili 50 kati ya 69 ya watu walioungua moto katika ajali ya lori la mafuta mjini Morogoro.Pamoja na kufanikisha utambuzi wa vinasaba katika miili hiyo na hivyo kuwawezesha ndugu wa marehemu kutambua ilipozikwa miili ya ndugu zao, Rais Magufuli pia amewapongeza kwa uadilifu na uchapakazi wao katika majukumu mengine yakiwemo kutambua dawa za kulevya, kutoa ushahidi mahakamani na kufanya kazi katika mazingira yenye kemikali hatari kwa afya ya binadamu.Alieleza kuwa Serikali ya Awamu ya Tano iliamua kuchukua hatua madhubuti za kuimarisha Ofisi ya Mkemia Mkuu wa Serikali kwa kununua vifaa vipya na vya kisasa, kuongeza wafanyakazi na kuibadili kutoka kuwa Wakala wa Serikali na kuwa Mamlaka ya Maabara ya Mkemia Mkuu wa Serikali kwa kutambua umuhimu wake mkubwa na kuiongezea nguvu za kufanya kazi kwa uhuru zaidi ili kupata manufaa yanayotarajiwa.Nafahamu kuna wakati mlikuwa mnachunguza jambo na mnaandika ripoti ya uchunguzi wenu lakini hizo ripoti zilikuwa zinazimwa kwa sababu mlikuwa hamna nguvu, sasa mna nguvu nataka mfanye kazi, alisisitiza.Aidha, aliwataka wafanyakazi wa Mamlaka ya Mkemia Mkuu wa Serikali kuendelea kufanya kazi kwa uadilifu mkubwa, kutopokea rushwa, kutotoa siri na ameviagiza vyombo vya ulinzi na usalama kuhakikisha watumishi wa ofisi hiyo wanaofanya uchunguzi wa masuala mazito wanakuwa salama na hawaingiliwi katika majukumu yao.Alimuagiza Mwenyekiti wa Bodi ya mamlaka hiyo, Profesa Ester Hellen Jason na Mkemia Mkuu wa Serikali, Dk Fidelice Mafumiko kusimamia vizuri matumizi ya fedha zinatumika kununua mahitaji mbali mbali vikiwemo vitenganishi vitumikavyo maabara.Mapema katika taarifa yake, Dk Mafumiko alimshukuru Rais Magufuli kwa Serikali ya Awamu ya Tano kutoa Sh bilioni 5.338 kununulia mitambo na kuongeza wafanyakazi kutoka 110 hadi 294 hali iliyoongeza ufanisi wa kazi ambapo kwa kipindi cha miaka minne tangu 2015, vielelezo 204,974 vimechunguzwa sawa na wastani wa vielelezo 51,244 kwa mwaka, kiwango ambacho ni ongezeko la asilimia 510 ikilinganishwa na rekodi za mwaka 201516.Alibainisha kuwa ufanisi wa mamlaka hiyo pia umesaidia kuongeza mahudhurio mahakamani kutoka kesi 35 kwa mwezi 2015 hadi kufikia kesi 220 kwa mwezi mwaka huu, na imeongeza ofisi nyingine mbili za Kanda ya Kati na Kanda ya Kusini hali iliyorahisisha upatikanaji wa huduma kwa wananchi.  <topic>: KITAIFA 